হাতের ঘড়ি দেখিয়ে সংবাদমাধ্যমের ক্যামেরার সামনে পুলিশকে হুমকি দিয়েছিলেন, ‘‘কটা বাজছে? ৪.১৫। ৭টা পর্যন্ত সময় দিলাম, গ্রেফতার করুন। ৯টার মধ্যে গ্রামে ঢুকে যাব। একজনের বাড়িঘর আমি রাখব না। চুরমার করে দেব। একধার থেকে গ্রেফতার করুন। ৯টার মধ্যে বাড়ি ঘর ভেঙে আমি চাড়িয়ে দেব।’’
বীরভূমের বোলপুরে জমিরক্ষা কমিটির আন্দোলনকারীদের গ্রেফতার করতে হবে বলে দাবি করেছিলেন জেলা তৃণমূল সভাপতি অনুব্রত মণ্ডল। হুমকি দিয়েছিলেন পুলিশকে।
তার প্রায় ২০ ঘণ্টা কেটে গেলেও বীরভূম পুলিশ কোনও জমি আন্দোলনকারীদের গ্রেফতার করতে পারেনি। এটাই যেন অনুব্রতর উদ্দেশ্যে পুলিশের উত্তর।
তবে বৃহস্পতিবার সকাল পর্যন্ত বোলপুরের শিবপুর মৌজায় আন্দোলনরত গ্রামবাসীদের বাড়ি ভাঙচুরের কোনও ঘটনাও অবশ্য ‘ঘটাননি’ বীরভূমের জেলা তৃণমূল সভাপতি।
পুলিশ অবশ্য চেষ্টার খামতি রাখেনি। রাতভর গ্রামে তল্লাসি চলেছে। তবে অনুব্রতর হুমকির পরে এলাকার গ্রামগুলি পুরুষশূন্য হয়ে গেছে। কোনও পুরুষই এলাকায় নেই বলেই স্থানীয় সূত্রে খবর।
উল্লেখ্য, বাম আমলে ২০০১ সালে বোলপুরের শিবপুর মৌজায় শিল্পের নামে ৩০০ একর জমি অধিগ্রহণ করা হয়েছিল। প্রতি বিঘা জমির দাম ধার্য করা হয়েছিল ৬০ হাজার টাকা, কিন্তু চাষিদের দেওয়া হয়ে ছিল ৪৮ হাজার টাকা।
কিছু চাষি টাকা নিলেও ১০০ জনের উপর চাষি টাকা নিতে অস্বীকার করেন। শিল্পের জন্য জমি অধিগ্রহণ করা হলেও জমিতে কোনও শিল্প করা হয়নি, এই অভিযোগ তুলে আন্দোলনে নামেন অনিচ্ছুক এবং জমিদাতা চাষিরা।

এই বিষয়ে অন্যান্য খবর

তাণ্ডবলীলা চালাব, ভয়ঙ্কর তাণ্ডব। প্রকাশ্যে পুলিশকে হুমকি অনুব্রতর


২০১১ সালের আগে চাষিদের এই আন্দোলনকে সর্মথন করে ছিল তৃণমূল।
পরবর্তীকালে রাজ্যে পালাবদলের পরে শিবপুরের জমিতে আইটি হাব তৈরির পরিকল্পনা সরকার। কিন্তু কলকাতা থেকে দূরে হওয়ার কারণে কোনও শিল্পগোষ্ঠী না আসায় রাজ্য সরকার সিদ্ধান্ত নেয়, এই জমিতে গীতবিতান আবাসন প্রকল্প এবং বিশ্ববাংলা বিশ্ববিদ্যালয় তৈরি হবে। 
চলতি বছরে ৩রা জুন শুরু হয় আবাসন প্রকল্প তৈরির কাজ। ১লা জুলাই থেকে গীতবিতান আবাসনে যাঁরা জমি কিনতে চান, তাঁরা আবেদন করতে পারেন বলে রাজ্যসরকারের তরফে জানিয়ে দেওয়া হয়। 
এই নিয়ে আন্দোলনের সমর্থনে কলকাতা থেকে বিরোধী দলনেতা আবদুল মান্নান, সিপিআইএম নেতা বিকাশ ভট্টাচার্য বুধবার বোলপুরে গেলে, পুলিশ তাঁদের আটকায়। আন্দোলনকারীদের মঞ্চও শাসক দলের সমর্থকরা ভেঙে দেয় বলে অভিযোগ ওঠে। পরিস্থিতি উত্তপ্ত হয়।
পুলিশ সূত্রে খবর, এখনও তল্লাসি চলছে।